Ritratt minn GWU .td_uid_2_60ba234eb92f6_rand.td-a-rec-img{text-align:left}.td_uid_2_60ba234eb92f6_rand.td-a-rec-img img{margin:0 auto 0 0} Li gvern jinvesti fl-edukazzjoni fit-tfulija bikrija jkun qed juri biċ-ċar li dan ikun qed jemmen fis-sostenibbiltà tas-settur edukattiv, u wisq iktar fit-tisħiħ soċjali. Skont il-psikologa, Glenda Wall, l-età sa tmien snin, huwa perjodu kruċjali fit-tisħiħ tal-litteriżmu tat-tfal. Għalhekk huwa ta' importanza kbira li l-Gvern flimkien mal-policy makers, isaħħaħ l-istrutturi kollha tal-edukazzjoni fit-tfulija bikrija, li jwassal għal titjib fil-kundizzjonijiet tax-xogħol tal-edukaturi. Dan kollu għandu jsir f'qafas strateġiku li jiggarantixxi l-aqwa edukazzjoni għal uliedna. X'inhi s-sitwazzjoni f'Malta? • L-edukazzjoni fit-tfulija bikrija hija maqsuma f'żewġ sezzjonijiet: o mhux obbligatorja o obbligatorja • Dik mhux obbligatorja hija maqsuma fi tnejn: o Child Care Centres – għal tfal ta' bejn tliet xhur sa tliet snin o Il-klassijiet tal-kindergarten- għal tfal ta' bejn tlieta u ħames snin • Is-sezzjoni obbligatorja tilqa' tfal ta' bejn ħames u seba' snin • F'Malta hemm ʼil fuq minn erbat elef tifel u tifla li jattendu xi child care centre u ʼl fuq minn disat elef li jattendu l-kindergarten. Għalhekk b'kollox hemm ʼil fuq minn 13-il elf student. Xi punti pożittivi marbuta ma' dan il-qasam: • L-iskema taċ-child care b'xejn imnedija mill-Gvern. Permezz ta' din l-iskema diversi tfal qed igawdu minn servizzi ta' child care b'xejn. Nistgħu ngħidu li din l-iskema wasslet għal investiment dirett u indirett fis-soċjetà Maltija, speċjalment fis-suq tax-xogħol. • Edukazzjoni tal-kindergarten li tiġi offruta b'xejn lil kulħadd. • Diversi korsijiet postsekondarji, f'diversi istituzzjonijiet akkademiċi li jsaħħu l-edukaturi. Punti li hemm bżonn jissaħħu: • L-edukaturi tac-childcare centres u tal-kindergarten m'għandhomx l-opportunità li jingħataw Warrant permanenti. • Persuna li għandha baċellerat fil-kura u l-edukazzjoni fit-tfulija bikrija m'għandhiex l-opportunità li tkompli l-Masters li jiffoka biss fuq is-settur ta' snin bikrin. Din il-limitazzjoni twassalhom sabiex jagħmlu 'Master in Teaching and Learning', li jiffoka iktar fuq is-settur primarju, u minħabba raġunijiet ta' warrant u paga, jiddeċiedu li jaħdmu fil-primarja. • Il-fatt li m'hemmx warrant permanenti u anki master speċifiku għas-snin bikrin li jwassal għad-disparità sostanzjali fil-paga. Din id-differenza toħloq emigrazzjoni ta' edukaturi gradwati mis-setturi taċ-childcare u tal-kindergarten għal dik primarja. Sfortunatament dan iwassal għal dak li ngħidulu brain drain. • L-iżvilupp tal-karriera ta' dawn il-professjonisti huwa limitat ħafna. X'jista' jsir? • Emendi fil-liġi li jkopru warrant għal dawn l-edukaturi u li tiftħilhom l-opportunatijiet sabiex jipprogressaw professjonalment u li jsaħħilhom il-kundizzjonijiet ta' xogħolhom. • Ħolqien ta' Masters speċifiku għal dawn l-edukaturi li permess tiegħu dawn ikunu jistgħu jimxu iktar ʼil quddiem fil-karriera tagħhom filwaqt li jibqgħu fis-settur taċ-childcare jew tal-KG. • Pjan ta' ritenzjoni tal-edukaturi fis-settur. • Strateġija ta' konsultazzjoni mal-edukaturi li twassal għal pjan li jkompli jsaħħaħ l-istrutturi attwali. Xi ftit jew wisq din hija l-istampa tal-edukazzjoni fit-tfulija bikrija f'Malta. Matul l-aħħar snin rajna riformi u skemi li jagħmlulek il-qalb. Nistgħu ngħidu li Malta investiet ħafna fl-edukazzjoni, madankollu fadlilna x'naqdfu mhux ħażin. It-tfal tagħna ħaqqhom l-aħjar u dan biex niggarantuh irridu nibdew mill-etajiet bikrin. L-istudji juru biċ-ċar li l-etajiet bikrin huma kruċjali għall-iżvilupp tal-bniedem. Għalhekk b'konvinzjoni nemmen li l-Gvern għandu jinvesti iktar fl-edukaturi li jaħdmu f'dan is-settur. .td_uid_3_60ba234eb951a_rand.td-a-rec-img{text-align:left}.td_uid_3_60ba234eb951a_rand.td-a-rec-img img{margin:0 auto 0 0}